作者:白居易
標題:不二門
內容:兩眼日將暗，四肢漸衰瘦。束帶剩昔圍，穿衣妨寬袖。流年似江水，奔注無昏晝。志氣與形骸，安得長依舊。亦曾登玉陛，舉措多紕繆。至今金闕籍，名姓獨遺漏。亦曾燒大藥，訊息乖火候。至今殘丹砂，燒幹不成就。行藏事兩失，憂惱心交鬥。化作憔悴翁，拋身在荒陋。坐看老病逼，須得醫王救。唯有不二門，其間無夭壽。